ET

KOMISJONI RAKENDUSOTSUS,

21. september 2011,

millega kehtestatakse Euroopa Parlamendi ja nõukogu direktiivi 2000/76/EÜ (jäätmete põletamise kohta) rakendamist käsitlevate aruannete esitamiseks kasutatav küsimustik

(teatavaks tehtud numbri K(2011) 6504 all)

(EMPs kohaldatav tekst)

(2011/632/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 4. detsembri 2000. aasta direktiivi 2000/76/EÜ jäätmete põletamise kohta, (1) eriti selle artiklit 15,

ning arvestades järgmist:

Komisjon on koostanud kaks küsimustikku. Teine, komisjoni otsusega 2010/731/EL (2) kehtestatud küsimustik hõlmas aastaid 2009, 2010 ja 2011.

Kuna otsusega 2010/731/EL kehtestatud küsimustikku tuleb aruandluseks kasutada kuni 31. detsembrini 2011, tuleks järgmise kolmeaastase aruandeperioodi jaoks koostada uus küsimustik, võttes arvesse direktiivi 2000/76/EÜ rakendamisel ja eelmiste küsimustike kasutamisel saadud kogemusi. Arvestades aga seda, et direktiiv 2000/76/EÜ tunnistatakse alates 7. jaanuarist 2014 kehtetuks ja asendatakse Euroopa Parlamendi ja nõukogu 24. novembri 2010. aasta direktiiviga 2010/75/EL tööstusheidete kohta (saastuse kompleksne vältimine ja kontroll), (3) peaks aruandeperiood hõlmama ainult kaht, nimelt 2012. ja 2013. aastat. Selguse huvides tuleks otsus 2010/731/EL asendada.

Käesoleva otsusega ette nähtud meetmed on kooskõlas nõukogu direktiivi 91/692/EMÜ (4) artikli 6 alusel loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriigid kasutavad direktiivi 2000/76/EÜ rakendamise aruande koostamisel lisas esitatud küsimustikku.

2. Aruanded koostatakse ajavahemiku 1. jaanuarist 2012 kuni 31. detsembrini 2013 kohta.

Artikkel 2

Otsus 2010/731/EL tunnistatakse kehtetuks alates 1. jaanuarist 2013.

Artikkel 3

Käesolev otsus on adresseeritud liikmesriikidele.

(1) EÜT L 332, 28.12.2000, lk 91.

(2) ELT L 315, 1.12.2010, lk 38.

(3) ELT L 334, 17.12.2010, lk 17.

(4) EÜT L 377, 31.12.1991, lk 48.

LISA

Direktiivi 2000/76/EÜ (jäätmete põletamise kohta) rakendamist käsitlev küsimustik

Üldised märkused

Käesolev, kolmas direktiivi 2000/76/EÜ põhjal koostatud küsimustik hõlmab aastaid 2012 ja 2013. Arvestades direktiivi rakendamise käigus omandatud kogemusi ja juba eelmiste küsimustikega kogutud teavet, keskendutakse käesolevas küsimustikus direktiivi tegeliku rakendamise ajal liikmesriikides toimunud muutustele ja arengusuundadele. Kuna direktiiv 2000/76/EÜ tunnistatakse alates 7. jaanuarist 2014 kehtetuks ja asendatakse direktiiviga 2010/75/EL tööstusheidete kohta (saastuse kompleksne vältimine ja kontroll), on aruandeperioodi kestus kolme aasta asemel kaks aastat.

Järjepidevuse tagamiseks ning selleks, et vastuseid oleks võimalik eelmistega võrrelda, ei muudetud käesoleva küsimustiku koostamisel otsuses 2010/731/EL kasutatud üldist lähenemisviisi. Juhul, kui küsimus sarnaneb eelmise küsimustiku küsimusega ning olukord ei ole muutunud, võib lihtsalt osutada varasemale vastusele. Kui olukord on muutunud, tuleb seda kirjeldada uues vastuses.

1. Tehaste ja lubade arv

1.1. Palun esitage järgmine teave direktiivi 2000/76/EÜ reguleerimisalasse kuuluvate tehaste (eraldi põletus- ja koospõletustehaste kaupa) ning neile väljastatud lubade ja lubatud võimsuste kohta: a) tehaste arv; b) artikli 4 lõike 1 kohaselt väljastatud lubade arv; c) põlemisel eralduvat soojust ära kasutavate jäätmepõletustehaste arv; d) jäätmete põletamise lubatud koguvõimsus (tonni aastas) (valikuline).

1.2. Palun koostage kõigi direktiivi 2000/76/EÜ reguleerimisalasse kuuluvate jäätmepõletustehaste loend, esitades järgmise teabe iga sellise tehase kohta, mille võimsus ületab 2 tonni tunnis: a) kas tegemist on põletus- või koospõletustehasega ning viimase puhul ka tehase tüüp (tsemendiahi, põletuskäitis, direktiivi 2000/76/EÜ II lisa punktis II.1 või punktis II.2 nimetamata muu tööstusrajatis); b) Euroopa Parlamendi ja nõukogu 19. novembri 2008. aasta direktiivi 2008/98/EÜ (mis käsitleb jäätmeid ja millega tunnistatakse kehtetuks teatud direktiivid) (1) II lisa punktis R1 esitatud taaskasutustoiminguid läbiviivate tahkete olmejäätmete põletustehaste puhul: põletustehase energiatõhusus, mis on arvutatud direktiivi 2008/98/EÜ II lisa punkti R1 joonealuses märkuses esitatud valemi abil.

2. Kirjeldage artiklis 3 esitatud mõistetega seotud probleeme, mis tekivad direktiivi 2000/76/EÜ rakendamisel. Esitage täpne teave iga probleemse mõiste kohta.

3. Kas mõnele liikuvale tehasele on antud luba direktiivi 2000/76/EÜ alusel?

4. Palun märkige iga koospõletustehase tüübi (tsemendiahi, põletuskäitis, II lisa punktis II.1 või punktis II.2 nimetamata muu tööstusrajatis) kohta eraldi, milliseid jäätmeliike on seal koos põletatud.

Palun märkige Euroopa jäätmeloendi koodid (valikuline).

Palun nimetage selliste koospõletamiseks kasutatavate tehaste lubatud võimsus (valikuline).

5. Mitme koospõletustehase suhtes kohaldatakse direktiivi 2000/76/EÜ V lisas sätestatud heite piirväärtusi (st et koos põletatakse töötlemata olmejäätmeid või et enam kui 40 % eraldunud soojusest tuleb ohtlike jäätmete põletamisest)?

6. Milliseid tingimusi on loa väljaandmisel seatud

a) töödeldavate ohtlike jäätmete kogusele ja liikidele?

b) töötlemist vajavate ohtlike jäätmete väikseimate ja suurimate massivoolude suhtes?

c) lubatud ohtlike jäätmete kütteväärtuse suhtes?

d) saasteainete, nt polüklooritud bifenüüli, pentaklorofenooli, kloori, fluori, väävli, raskemetallide sisalduse piirangute suhtes?

7. Milliseid jäätmeid peetakse representatiivsete proovide võtmiseks „sobimatuks”?

8. Kas seoses ahjugaasi viibeaegu ja temperatuure käsitlevate direktiivi 2000/76/EÜ artikli 6 lõigete 1 ja 2 kohaste tingimustega on vastavalt artikli 6 lõikele 4 olemas luba kalduda kõrvale osutatud käitamistingimustest? Kui jah, märkige palun järgmist:

a) mitu sellist luba on antud?

b) andmete olemasolu korral kirjeldage palun mitme representatiivse juhtumi puhul erandite tegemise põhjusi ning esitage järgmine teave: i) tehase võimsuse kindlakstegemine; ii) kas see kehtib artikli 3 punkti 6 kohase olemasoleva tehase või uue tehase kohta; iii) põletatava jäätme liik; iv) kuidas tagatakse, et jääkide kogus ja orgaaniliste saasteainete sisaldus neis ei ületa taset, mis kehtib sellise tehase puhul, mille suhtes ei ole erandit kehtestatud; v) loas sätestatud käitamistingimused; vi) heite piirväärtused, mida tehas peab järgima.

9. Kas jäätmeid koospõletavate tsemendiahjude puhul on II lisa punkti II.1 kohaselt tehtud mingeid erandeid lämmastikmonooksiidi, tolmu, vääveldioksiidi või summaarse orgaanilise süsiniku lubatud heitkogustes? Kui jah, märkige palun järgmist:

a) mitu erandit on tehtud;

b) andmete olemasolu korral kirjeldage palun mitme representatiivse juhtumi puhul erandite tegemise põhjusi ning esitage järgmine teave: i) põletustehase võimsus; ii) kas see kehtib olemasoleva või uue tehase kohta (võttes arvesse direktiivi 2000/76/EÜ artikli 20 lõiget 3); iii) koospõletatava jäätme liik; iv) heite piirväärtused, mida tehas peab järgima; v) muud loas sätestatud käitamistingimused.

10. Kas põletus- ja koospõletustehastest õhku paisatavatele heidetele on vajaduse korral kehtestatud veel teistsuguseid heite piirväärtusi peale nende, mis on esitatud II või V lisas? Kui jah ning selle kohta on andmeid, nimetage palun järgmist:

a) tehased, mille suhtes neid kohaldatakse, st põletus- või koospõletustehased, ning viimaste puhul ka tehase tüüp;

b) millised neist tehastest on uued või olemasolevad;

c) saasteained, mille suhtes piirväärtusi kohaldatakse, ja kehtestatud piirväärtused;

d) miks neid piirväärtusi kohaldatakse;

e) selliste saasteainete heite jälgimise kord (korrapärane või ebakorrapärane ning viimasel juhul ka jälgimise sagedus).

11. Kuidas tehakse direktiivi 2000/76/EÜ IV lisas loetletud saasteainete puhul kindlaks heite piirväärtused suitsugaasi puhastusseadmetes tekkiva heitvee veekeskkonda laskmise korral? Palun märkige juhtumid, kus vastavate saasteainete heite piirväärtused erinevad IV lisas esitatud piirväärtustest.

12. Kui lisaks IV lisas nimetatud saasteainetele on heite piirväärtusi kehtestatud ka teiste vette lastavate saasteainete suhtes, siis

a) millistes tehastes neid kohaldatakse (nt kas põletus- või koospõletustehastes, uutes või olemasolevates tehastes)?

b) milliste saasteainete suhtes neid kohaldatakse ja millised on kehtestatud piirväärtused?

c) miks neid piirväärtusi kohaldatakse?

13. Millised järelevalve parameetrid (pH-väärtus, temperatuur, vooluhulk jne) on loaandmismenetluse raames kehtestatud heitvee suhtes?

14. Milliseid tingimusi on loa väljaandmisel seatud pinnase, pinna- või põhjavee kaitse tagamiseks artikli 8 lõike 7 kohaselt?

15. Millistest kriteeriumidest lähtutakse tagamaks, et vee ladustamise võimalused on piisavad, et sellest veest saaks võtta proove ja seda enne keskkonda juhtimist vajaduse korral töödelda?

16. Milliseid üldmeetmeid on võetud, et vähendada põletus- või koospõletustehastest paiskuvate heidete kogust ja ohtlikkust?

17. Kas loakohased õhusaasteainete mõõtmist ja tehase käitamisnäitajaid käsitlevad nõuded langevad kokku artikli 11 lõikes 2 sätestatud nõuetega? Kui ei, esitage palun järgmine teave:

a) artikli 11 lõike 2 nõuetest kõrvale kaldumise põhjus, osutades artikli 11 lõigetes 4 kuni 7 nimetatud võimalikele eranditele;

b) kõnealune saasteaine või parameeter ning mõõtmisnõuded.

18. Kas loakohased veesaasteainete mõõtmist käsitlevad nõuded langevad kokku artikli 11 lõigetes 14 ja 15 sätestatud nõuetega? Kui ei, esitage palun järgmine teave:

a) artikli 11 lõigete 14 ja 15 nõuetest kõrvale kaldumise põhjus;

b) kõnealune saasteaine või parameeter ning mõõtmisnõuded.

19. Millised tingimused on loaandmismenetlusega kehtestatud, et tagada järgmiste õhku paisatavaid heiteid käsitlevate sätete järgimine:

a) artikli 11 lõige 8;

b) artikli 11 lõige 9;

c) artikli 11 lõige 11;

d) artikli 11 lõige 12;

e) artikli 11 lõikes 10 sätestatud vastavustingimused.

20. Millised tingimused on loaandmismenetlusega kehtestatud, et tagada vette lastavaid heiteid käsitlevate järgmiste sätete järgimine:

a) artikli 11 lõige 9;

b) artikli 11 lõikes 16 sätestatud vastavustingimused.

21. Palun kirjeldage kõiki ametlikke juhendeid, mis on koostatud heite valideeritud keskmiste päevaväärtuste arvutamiseks (artikli 11 lõige 11). Lisage võimaluse korral veebilink.

22. Kuidas teavitatakse pädevat asutust heite piirväärtuse ületamisest?

23. Milliseid meetmeid võetakse, et tagada üldsuse osalemine loaandmismenetluses (uute ja/või uuendatud lubade puhul)? Palun esitage andmed vähemalt järgmiste aspektide kohta:

a) milline asutus avalikustab loataotluse;

b) millise ajavahemiku jooksul on üldsusel võimalik arvamusi esitada;

c) milline asutus avalikustab lõpliku otsuse.

24. Seoses teabe kättesaadavusega loa väljaandmisel:

a) kas teatav keskkonnaküsimustega seotud teave taotluse, otsuste tegemise ja sellele järgneva loa kohta on avalikustamata / osaliselt kättesaadav? Kui jah, täpsustage, milline teave;

b) kui andmed on kättesaadavad või osaliselt kättesaadavad, täpsustage palun, kas sellist teavet saab tasuta, ning kui ei saa, märkige kehtestatud tasu suurus ja millistel tingimustel seda tasu kohaldatakse.

25. Milliseid meetmeid rakendatakse selliste põletus- ja koospõletustehaste puhul, mille nimivõimsus on vähemalt kaks tonni tunnis, et käitaja esitaks pädevale asutusele tehase toimimist ja järelevalvet käsitleva aastaaruande?

26. Kui aastaaruanne on esitatud, siis

a) millist teavet see sisaldab?

b) kuidas on üldsusel võimalik selle aruandega tutvuda?

27. Kuidas tehakse avalikult kindlaks põletus- või koospõletustehased, mille nimivõimsus on vähem kui kaks tonni tunnis?

28. Milliseid tingimusi on loa väljaandmisel seatud, et kontrollida põletus- või koospõletustehase tööd nende tavalisest erineva toimimisrežiimi korral (nt seiskumiste, häirete, saastetõrje- või jälgimisseadmete rikete puhul)?

29. Milline on põletamise ja koospõletamise puhul ebatavalise tööolukorra pikim lubatud kestus enne, kui tehase töö tuleb peatada:

a) pikim lubatud periood, mille jooksul ületatakse heite piirväärtusi;

b) heite piirväärtuste ületamise perioodide pikim lubatud kumulatiivne kestus ühe aasta jooksul.

30. Muud märkused.

(1) ELT L 312, 22.11.2008, lk 3.